མོ་ཛམ་བིཀ

**ངོ་སྤྲོད།**

མོ་ཛམ་བིཀ་འདི་ཨཕ་རི་ཀ་གི་ཤར་ལྷོའི་རྒྱལ་ཁབ་ཅིག་ཨིནམ་ད་ རྒྱ་གར་གྱི་རྒྱ་མཚོའི་མཚོ་འགྲམ་རིངམ་འདི་ ཊོ་ཕོ་བཟུམ་གྱི་ ཡོངས་གྲགས་ཅན་གྱི་མཚོ་འགྲམ་དང་ མཚོ་ཁའི་མཚོ་འགྲམ་ཚུ་ཡོདཔ་ཨིན། ཁུ་རིམ་བ་མཚོའི་སྡེ་ཚན་ལུ་ བྱེ་ཐང་གི་མཚོ་གླིང་ཚུ་ ཀི་ལོ་མི་ཀྲར་༢༥༠་འབད་མི་ཨི་བོ་གླིང་ཕྲན་ལུ་ པོརོ་ཊུ་གེ་སིའི་ཁྲིམས་ལུགས་ཀྱི་དུས་སྐབས་ལས་ དབང་འདི་ཡོད་པའི་དུས་སྐབས་ཀྱི་ གྱང་ཤུལ་ཚུ་ཡོདཔ་ཨིན། ལྷོ་ཁ་ཐུག་ལུ་ཡོད་པའི་བ་ཛ་རུ་ཏོ་མཚོའི་སྡེ་ཚན་ལུ་ རྩིས་མཐོང་ཅན་ཅིག་འབད་རྩིས་ཏེ་ དཀོན་དྲགས་ཅན་གྱི་རྒྱ་མཚོ་ནང་གི་འབུབ་རིགས་དང་སྲོག་ཆགས་ཚུ་ ཉམས་སྲུང་འབད་དེ་ཡོད་པའི་ རི་འདི་ཡོདཔ་ཨིན།

མོ་ཛམ་བིཀ་འདི་ ཨཕ་རི་ཀ་རྒྱལ་ཁབ་གི་ཤར་ལྷོ་དང་ ཨིས་ཝ་ཊི་ནཱི་གི་ལྷོ་ཕྱོགས་ལུ་ས་ཆའི་རྒྱ་ཚད་ཀི་ལོ་མི་ཀྲར་གྲུ་བཞི་༨༠༡,༥༣༧ དེ་ཅིག་གི་ནང་ཆགས་ཏེ་ཡོདཔ་ལས་ མོ་ཛམ་བིཀ་འདི་འཛམ་གླིང་ནང་ལས་ ཨང་༣༥་པའི་རྒྱལ་ཁབ་སྦོམ་ཤོས་ཅིག་གི་གྲལ་ཁར་ཚུདཔ་ཨིན་མས། དེ་ལས་རྒྱལ་ཁབ་འདི་ ནུབ་ཁ་ཐུག་ལུ་ཨིས་ཝ་ཊི་ནཱི་དང་ བྱང་ཕྱོགས་ལུ་ཏཱན་ཛ་ནཱི་ཡཱ་ཡོདཔ་ད་ དེ་མ་ཚད་ ཤར་ཕྱོགས་ཁ་ཐུག་ལུ་རྒྱ་གར་གི་མཚོ་ཆེན་གནས་ཏེ་ཡོད་པའི་བར་ན་ཆགས་ཏེ་འདུག

ད་ལྟོའི་མོ་ཛམ་བིཀ་གི་མི་རློབས་འདི་ ད་རེས་ནངས་པའི་འཛམ་གླིང་སྤྱི་ཚོགས་ཀྱི་གནས་སྡུད་དང་འཁྲིལཝ་ད ༣༥,༢༧༧,༢༣༨་ཡོདཔ་ཨིན་མས། མོ་ཛམ་བིཀ་རྒྱལ་ཁབ་ཀྱི་མི་རློབས་འདི་ འཛམ་གླིང་མི་འབོར་ཡོངས་བསྡོམས་ལས་ བརྒྱ་ཆ་༠.༤༣ གྱི་འདྲ་མཉམ་ཡོདཔ་ད་ མི་རློབས་ཀྱི་བོར་ཚད་༤༥་ཡོདཔ་ཨིན། དེ་ལས་བརྒྱ་ཆ་ལས་༤༡.༦ ཁྲོམ་ཁར་སྡོད་མི་ཨིནམ་ད་ སྤྱི་ལོ༢༠༢༥་ལུ་མི་གྲངས་༡༤,༨༡༠,༦༧༩་ ཡོདཔ་ཨིན་མས། མོ་ཛམ་བིཀ་ནང་མི་མང་ཤོས་ར་ ཨཕ་རི་ཀའི་རིགས་བརྒྱུད་དང་ མི་རིགས་གཙོ་བོ་མ་ཀུཝ། ཙོ་ང། མ་ཀཱོན་ཌི། ཤཱང་གཱ། ཤོ་ནཱ། སཱེ་ནཱ་ དང་ ནཱཌུཝ། དེ་ལས་ གཞན་མི་རིགས་ཀྱི་སྡེ་ཚན་དང་གཅིག་ཁར་ མི་འབོར་ཆུང་ཀུ་ གཞན་ཡང་ ཡུ་རོབ་ཀྱི་མི་རིགས་ ལྷོ་ཨེ་ཤི་ཡའི་(རྒྱ་གར) གྱི་མི་རིགས་དང་སླ་བསྲེ་ཏེ་ཡོདཔ་ཨིན་མས།

མོ་ཛམ་བིཀ་ལུ་མངའ་སྡེ་༡༡ཡོད་ས་ལས་ཅིག་རྒྱལ་ས་ལྟེ་བ་མཱ་པུ་ཊུ་ཚུད་དེ་ཡོད། ད་རུང་མངའ་སྡེ་ཁག་ཚུ་ རྫོང་ཁག་༡༥༤ནང་ལུ་དབྱེ་བ་ཕྱེ་སྟེ་ཡོདཔ་མ་ཚད་ བདག་སྐྱོང་དབྱེ་བ་ཁག་༤༠༧་གིས་ ས་གནས་ཆུང་ཀུ་ཚུ་དང་བསྡོམས་རྩིས་གཡུས་ཚན་ཚུ་ཁྱབ་ཚུགས་ཏེ་འདུག། མངའ་སྡེ་ཚུ་ཡང་ ༡ ཀཱ་བོ་ཌཱེལ་ག་ཌོ།  ༢ ག་ཟ།  ༣ ཨིན་ཧཱམ་བཱ་ཎི། ༤ མཱ་ཎི་ཀ། ༥ མ་པུ་ཏུ། ༦ མ་པུ་ཏུ་གྲོང་ཁྱེར། ༧ ནམ་པུ་ལ། ༨ ཎཱི་ཡ་ས། ༩ སོ་ཕ་ལ། ༡༠ ཀྲེ་ཀྲེ། ༡༡ ཟམ་བེ་ཛི་ཡ། ཚུ་ཨིན།

མོ་ཛམ་བིཀ་རྒྱལ་ཁབ་ནང་ལུ་ སྲིད་དོན་ལམ་ལུགས་ཀྱི་གཞི་བཀོད་འདི་ ལས་ཚོགས་ཀྱི་ངོ་ཚབ་ཅིག་གི་མང་གཙོའི་སྤྱི་མཐུན་རྒྱལ་ཁབ་ནང་ལུ་འབྱོང་དོ་ཡོདཔ་ཨིན། རྒྱལ་ཁབ་འདི་གི་སྲིད་འཛིན་འདི་ ཚོགས་པ་སྣ་མང་ཀྱི་དབུ་ཁྲིད་དང་ འགོ་འཛིན་ཨིན། དེ་ལས་བཀོད་ཁྱབ་དབང་ཚད་འདི་ གཞུང་གིས་ལག་ལེན་འཐབ་མ་ཚད་ གཞུང་དང་སྤྱི་མཐུན་ཚོགས་འདུ་གཉིས་ཆ་རའི་ནང་ ཁྲིམས་དོན་དབང་ཚད་ཀྱི་ བདག་དབང་ཡོདཔ་ཨིན།

མོ་ཛམ་བིཀ་གི་གཞུང་འབྲེལ་སྐད་ཡིག་འདི་ པཱོར་ཅོ་གལ་གྱི་སྐད་ཡིག་ཨིན། རྒྱལ་ཁབ་ཁྱབ་ཆེ་ཤོས་ནང་ཁ་སྐད་འདི་ལག་ལེན་འཐབ་ཨིན་རུང་ ལམ་སྲོལ་འདི་བཱན་ཊུ་དང་ སུ་ཝ་ཧི་ལི་ དེ་ལས་པཱོར་ཅོ་གལ་གྱི་སྲོལ་ཁྱུན་དང་གཅིག་ཁར་ ཤུགས་སྦེ་རང་ ཤན་ཞུགས་འབད་དེ་ཡོདཔ་ཨིན། དེ་མ་ཚད་ དབུས་དང་བྱང་གི་རྒྱལ་ཁབ་ཀྱི་ ས་གནས་ཚུ་ནང་ ཁ་སྐད་མ་ཁུ་བ་འདི་ཁྱབ་ཆེ་ཤོས་སྦེ་སླབ་དོ་ཡོདཔ་ཨིན་མས།

མོ་ཛམ་བིཀ་འདི་ སླམ་སྲོལ་སྣ་ཚོགས་ཀྱི་ཕྱུག་པོའི་རྒྱལ་ཁབ་ཅིག་ཨིན་རུང་ དེའི་ལོ་རྒྱུས། མི་རིགས་དང་ ཆོས་ལུགས་ཚུ་གིས་དབང་ཐལ་ཏེ་ཡོད། དེ་ལས་ རྒྱལ་ཁབ་ཀྱི་ཆོས་ལུགས་གཙོ་བོ་ ཡེ་ཤུ་པའི་ཆོས་ལུགས། ཨིསི་ལམ་དང་ ས་གནས་ཀྱི་མི་རིགས་ཨཕ་རི་ཀའི་ཡིད་ཆེས་ཚུ་ཨིན་མས། མོ་ཛམ་བིཀ་འདི་ ཆོས་མིན་གྱི་རྒྱལ་ཁབ་ཅིག་ཨིནམ་ད་ ཆོས་ནང་ལས་ ཡེ་ཤུ་པ་འདི་ཆོས་ལུགས་སྦོམ་ཤོས་ཅིག་ཨིན། དེ་མ་ཚད་ ཆོས་ཀྱི་སྡེ་ཚན་མགྱོགས་ཤོས་འཕེལ་ཤོས་འདི་ ཡེ་ཤུའི་ཆོས་ལུགས་འཛིན་མི་ཨིན་པས། ཨིསི་ལམ་ཆོས་ལུགས་འདི་ དུས་རབས་དང་པའི་ནང་ མོ་ཛམ་བིཀ་ལུ་ལྷོད་ཡོདཔ་ཨིན། 

སྙན་ཆ་དང་ཞབས་ཁྲ་འདི་ མོ་ཛམ་བིཀ་རྒྱལ་ཁབ་ཀྱི་མི་སེར་ཚུ་གི་ གལ་ཆེ་བའི་ཆ་ཤས་ཅིག་ཨིནམ་ད་ ལམ་སྲོལ་མང་ཤོས་ཅིག་ ས་གནས་ཀྱི་ལམ་ལུགས་ནང་ལུ་མཉམ་བསདོམས་འབད་ཡོདཔ་ཨིན། རྒྱལ་ཁབ་འདི་གི་ སྙན་ཆ་འདི་རེག་གེ་དང་ ནུབ་ཕྱོགས་རྒྱ་གར་ཀ་ལིཔ་སོ་དང་ འདྲཝ་སྦེ་ཡོད་རུང་ ང་བཅས་ཀྱི་ཡང་སྙན་ཆ་གཞན་ སམ་བ་ མར་ར་བེན་ཏ་དང་ བོ་སོ་ཝ་ཚུ་ལོངས་སྤྱོད་ཚུགས། དེ་མ་ཚད་ སྔར་སྲོལ་གྱི་ཞབས་ཁྲ་ མ་པི་ཀོ། ཊོ་ཕུ་ དང་ ཞི་གུ་བོ་ ལ་སོགས་པ་ལེ་ཤ་འདུག། རྒྱལ་ཁབ་འདི་ནང་གི་ རང་ལུགས་ཀྱི་གྱོན་ཆས་ ཀ་པུ་ལ་ནཱ་ ཁ་དོག་ཅན་ རས་ཆ་སྣ་ཚོགས་དང་ལྡན་མི་ དེ་ཡང་ སྨད་གཡོགས་་ཡང་ན་ གོ་འབད་གྱོན་དོ་ཡོདཔ་ཨིན། 

མོ་ཛམ་བིཀ་གི་གཞི་རྩའི་དཔལ་འབྱོར་ཐོན་ཁུངས་གཙོ་བོ་ མང་ཤོས་ཅིག་སོ་ནམ་ཞིང་ལཱ་ རང་བཞིན་རླངས་རྫས་དང་ རྡོ་སོལ་གྱི་གསོག་འཇོག་ དེ་ལས་ གལ་གནད་ཅན་གྱི་ས་གཏེར་གྱི་དངུལ་ཕོགས་ དཔེར་ན་ གཱར་ཕའིཊ། ཀྲན་ཀྲ་ལིཊ། དང་ བའུ་སིཊ། དེ་བཟུམ་སྦེ་ མཚོ་མཐའ་རིངམ་གི་ལམ་ཐིག་ནང་རྒྱ་ཆེ་དྲགས་སྦེ་ཉ་བཟུང་ནི་ དང་ ཆུ་གློག་གི་ཐོན་སྐྱེད་ཚུ་ལུ་བརྟེན་ཏེ་སྡོད་དོ་ཡོདཔ་ཨིན། དེ་འབདཝ་ད་ རྒྱལ་ཁབ་འདི་ནང་ གཞི་རྩའི་ཚད་གཞི་དང་ལོ་རྒྱུས་ཀྱི་ཚད་གཞི་འདི་ལས་བརྟེན་ཏེ་ ད་ལྟོ་ཡང་ ཐོན་ཁུངས་ཚུ་ ཆ་ཚང་སྦེ་ལག་ལེན་འཐབ་ནི་ལུ་ གདོང་ལེན་བྱོང་དོ་ཡོདཔ་ཨིན།

མོ་ཛམ་བིཀ་གི་ ཚོང་འབྲེལ་གཙོ་བོ་ རྒྱུ་ཆ་གི་རིགས་ དང་ སོ་ནམ་ཐོན་སྐྱེད་ དེ་ལས་ ས་གཏེར་ཚུ་ཕྱིར་ཚོང་འབདཝ་མ་ཚད་ སྣུམ་རྫས། འཕྲུལ་ཆས་ དང་ བཟའ་འཐུང་གི་རིགས་ཚུ་ཡང་ནང་འདྲེན་འབདཝ་ཨིན། རྒྱལ་ཁབ་འདི་གི་ ཚོང་སྒྱུར་གྱི་མཉམ་འབྲེལ་པ་ངོ་མ་ ལྷོ་ཨཕ་རི་ཀ་ རྒྱ་ནག་ རྒྱ་གར་ ནེ་དར་ལེནཌ་ དང་ པཱོར་ཅོ་གལ་ཚུ་ཨིན་མས།

**རྒྱལ་ས་མ་པུ་ཏོ།**

མ་པུ་ཏོ་འདི་ མོ་ཛམ་བིཀ་གི་ རྒྱལ་ས་དང་གྲོང་ཁྱེར་སྦོམ་ཤོས་ཅིག་ཨིན། ས་གནས་འདི་ ལྷོ་ཕྱོགས་རྒྱལ་ཁབ་ཀྱི་ཉེ་འདབས་ནང་ ཨེས་ཝ་ཊི་ནི་དང་ ལྷོ་ཨཕ་རི་ཀ་གི་ ས་མཚམས་ལས་ཀི་ལོ་མི་ཊར་༡༥༠་གི་ས་ཁར་ཆགས་ཏེ་འདུག། ཁྲོམ་འདི་ནང་ སྤྱི་ལོ་༢༠༡༧་ལྟར་དུ་མི་འབོར་༡,༠༨༨,༤༤༩ བཀྲམ་སྤེལ་འབད་ཡོདཔ་ཨིན། མ་པུ་ཏོ་ཁྲོམ་ཆེན་གྱི་ས་ཁོངས་ནང་ ཉེ་འདབས་ཁྱིམ་ཚང་ མའོ་ཏོ་ལ་ཚུདཔ་ཨིནམ་དང་ འདི་ནང་མི་འབོར་༢,༧༡༧,༤༣༧་ཡོདཔ་ཨིན་མས། མ་པུ་ཏོ་འདི་ འདྲེན་ལམ་གྱི་ཁྲོམ་ཨིནམ་ལས་ དཔལ་འབྱོར་གྱི་ཚོང་ལས་ལྟེ་བ་ཅིག་ཨིན། དེ་འབད་ནི་འདི་གིས་ཁྲོམ་འདི་ ལམ་སྲོལ་གྱི་མཐོང་སྣང་ཁྱད་པར་ཅན་དང་ མཛེས་སྡུག་ཅན་ དེ་ལས་ བཟོ་བཀོད་རིག་པ་ཚུ་གི་དོན་ལུ་ དྲན་འཛིན་འབད་ཡོདཔ་ཨིན། མ་པུ་ཏོ་དའདི་ སྔོན་ཆད་སྤྱི་ལོ་༡༩༧༦་ ཚུན་ ལོ་རེན་ཀཱོ་མཱར་ཀུསི་ ཟེར་མིང་བཏགས་ཏེ་འདུག།

**མཇུག་བསྡུ།**

མོ་ཛམ་བིཀ་འདི་ ཤར་ལྷོའི་རྒྱལ་ཁབ་ཅིག་ཨིན། རྒྱལ་ཁབ་འདི་ ས་ཆའི་རྒྱ་ཚད་ཀི་ལོ་མི་ཀྲར་གྲུ་བཞི་༨༠༡,༥༣༧ དེ་ཅིག་གི་ནང་ཆགས་ཏེ་འདུག། དེ་ལས་ མི་རློབས་གྱངས་ཁ་༣༥,༢༧༧,༢༣༨ ཡོདཔ་ལས་ མངའ་སྡེ་ཁག་༡༡་དང་ ད་རུང་མངའ་སྡེ་ཚུ་རྫོང་ཁག་ལེ་ཤ་ནང་ལུ་དབྱེ་བ་ཕྱེ་ཏེ་འདུག། མོ་ཛམ་བིཀ་རྒྱལ་ཁབ་ཀྱི་ རྒྱལ་ས་ལྟེ་བ་འདི་རྒྱལ་ས་མ་པུ་ཏོ་དང་ གཞུང་འབྲེལ་སྐད་ཡིག་འདི་པཱོར་ཅོ་གལ་ཨིན་མས། རྒྱལ་ཁབ་ནང་ལུ་ལམ་སྲོལ་དང་ཆོས་ལུགས་མ་འདྲཝ་ལེ་ཤ་ཡོདཔ་ད་ ཆོས་ལུགས་གཙོ་བོ་ ཡི་ཤུ་པའི་ཆོས་ལུགས། ཨིལི་ལམ་དང་ གཞན་ ས་གནས་ཀྱི་མི་རིགས་ཨཕ་རི་ཀའི་ཡིད་ཆེས་ཚུ་ རྗེས་སུ་འཇུག་སྟེ་འདུག། མི་ཚུ་གིས་གྱོན་ཆས་འདི་ ཁ་དོག་ཅན་ སྨད་གཡོགས་ཡང་ན་ གོ་བཟུམ་སྦེ་གྱོན་སྲོལ་ཡོད། མོ་ཛམ་བིཀ་རྒྱལ་ཁབ་ཀྱི་མི་སེར་ཚུ་ མང་ཤོས་ར་སོ་ནམ་ཞིང་ལཱ་ལུ་གཙོ་བོ་བརྟེན་ཏེ་སྡོད་དོ་ཡོདཔ་ད་ ཚོང་འབྲེལ་གཙོ་བོ་ཅིག་ སོ་ནམ་ཐོན་སྐྱེད་ཕྱིར་ཚོང་དང་ གཞན་འཕྲུལ་ཆས་ཚུ་ཡང་ནང་འདྲེན་འབད་དོ་ཡོདཔ་ཨིན་མས།

**རྒྱབ་བརྟེན་དཔེ་དེབ།**

()

()

(.)

()